
דרשת חתונה

צבי ויינגרטן
שיח לשבת פרשת נצבים-וילך

בשבת הקרובה נקרא את הפטרת "שׂוֹשׂ אָשִׂישׂ" (ישעיהו סא, י), שהיא ההפטרה השביעית בסדרת שבע הנחמות. הפטרה זו היתה נהוגה גם באירועים מיוחדים, כפי שמעיד השולחן ערוך (אורח חיים קמד, ב): "נוהגין בשבת שיש בו חתן, לומר אחר הפטרת השבוע שנים או שלשה פסוקים מהפטרת שוש אשיש".

כמוהו כותב גם הרמ"א (אורח חיים תכח, ח): "ונוהגין להפטיר בחתונה שוש אשיש".

החתן והכלה מוזכרים בתחילת ההפטרה, אך דומה שהביטוי המקשר בין הפטרה זו לשמחת הנישואין מופיע דווקא בהמשך, בפסוק "וּמְשׂוֹשׂ חָתָן עַל כַּלָּה יָשִׂישׂ עָלַיִךְ אֱלֹקָיִךְ", הממשיל את הקדוש ברוך הוא לחתן ואת כנסת ישראל לכלה. מה יש בדימוי הזה? על פי פשוטו של עניין, הפסוק מנסה להביע את אופי שמחת הגאולה במונחים מובנים. אולם, יש בנמשל ללמד על המשל – מהשוואת השמחות הללו אנו למדים, ששמחת החתן בכלתו ושמחת הכלה בחתנה אינם רק שיכרון חושים, אלא משהו שורשי ועמוק יותר, כשמחת הברית בין כנסת ישראל לקדוש ברוך הוא.

ויש במשל ללמד על הנמשל.

מנהג ישראל הוא, שאחרי תקופת האהבה הגדולה של האירוסין נפרדים החתן והכלה לשבוע ימים. בעל ה"בית אהרון" מסביר ביחס למנהג דומה, שהדבר נעשה "משום דאיתא שאדם הראשון וחוה דו-פרצופין נבראו, ואחר כך נסרם הקדוש ברוך הוא לשנים, ותחילה היתה דבוקה עמו אחור באחור, והנסירה היתה להתדבק עמו פנים בפנים. ועל כן קודם הייחוד צריך להיות בחינת נסירה להחלק ממנו" – כלומר, הניתוק של הכלה מהחתן הוא כנגד הניתוק של חוה מאדם.

הרמח"ל מסביר, שכל עוד האשה היתה תלויה ומחוברת לאיש, לא היתה יכולה להיווצר אהבה אמיתית ביניהם. הניתוק, כאמור, הוא המאפשר את אהבת האיש והאשה, את היותה עזר כנגדו, ואת ייחודם ואיחודם פנים בפנים. רק אחרי תהליך הנסירה ניתן היה לדבר על אהבה. על-ידי ניתוקם של החתן והכלה במשך שבוע ימים נוצר שחזור של תהליך הנסירה, המייצר ביניהם חיבור שאיננו חיבור של תלות, אלא של שותפות.

הרמח"ל מרחיב את הלימוד, כדרך המקובלים, ואומר (כפי שניתן ללמוד גם מפסוקי ההפטרה) שמחתן וכלה ניתן ללמוד על יחסי הקדוש ברוך הוא והאדם הפרטי, או יחסי הקדוש ברוך הוא וכנסת ישראל.

הקדוש ברוך הוא מצווה את ירמיהו: "הָלֹךְ וְקָרָאתָ בְאָזְנֵי יְרוּשָׁלִַם לֵאמֹר כֹּה אָמַר ה' זָכַרְתִּי לָךְ חֶסֶד נְעוּרַיִךְ אַהֲבַת כְּלוּלֹתָיִךְ לֶכְתֵּךְ אַחֲרַי בַּמִּדְבָּר בְּאֶרֶץ לֹא זְרוּעָה" (ירמיהו ב, ב). רגע לפני שעם ישראל יוצא לגלות, הזכרון הממומש הוא זכרון האירוסין, אהבת הנעורים – הליכתה של כנסת ישראל אחרי ובעקבות הקדוש ברוך הוא במדבר. החורבן הינו תהליך של ניתוק; אך הניתוק בין כנסת ישראל ואלֹהיה, כפי שעולה מההפטרה, איננו ניתוק מוחלט – כמו שרצו עמים ודתות שונות לטעון – אלא ניתוק שמשמעותו מתבטאת דווקא בחזרה, כחתן וכלה. כשיחזרו, במהרה בימינו, אהבתה של כנסת ישראל לקדוש ברוך הוא לא תתבטא על ידי הליכה אחרי הקדוש ברוך הוא במדבר, באהבה תלותית, אלא – כשיטת הרמח"ל – הליכה עם הקדוש ברוך הוא במדבר, יד ביד.

ואולי זו גם המשמעות של "כל המשמח חתן וכלה כאילו בנה אחת מחורבות ירושלים" (ע' בבלי ברכות, ו, ב) – החתן והכלה אינם רק הם בעצמם, אלא גם המייצגים את אהבת כנסת ישראל וקודשא בריך הוא, שבמהרה ישיב את שבותנו. אמן.

